***The Brood*** er en canadisk science fiction-grøsser fra 1979 regissert og skrevet av David Cronenberg. Filmen tar for seg omstendighetene rundt en mentalt forstyrret kvinne som er innlagt på en privat nerveklinikk hvor det bedrives eksperimentell psykoterapi. I mellomtiden myrdes en av hennes slektninger av noen bisarre skapninger som ligner små barn. Flere drap skjer og kvinnens ektemann og deres felles datter blir etterhvert dratt inn i de mystiske hendelsene. Hovedrollene spilles av Oliver Reed, Samantha Eggar og Art Hindle.

Filmen innbragte David Cronenberg juryens spesialpris ved Sitges Film Festival i Spania. Filmen ble i tillegg nominert til seks priser ved Genie Awards.

Howard Shore komponerte musikken. Forøvrig hans første filmkomposisjon.

Handling
--------

Frank Carveths fraskilte kone, Nola, er innlagt på en privat nerveklinikk drevet av dr. Raglan. Deres fem år gamle datter, Candy, får treffe moren en gang i uken. Etter et besøk oppdager faren at hun har flere merker etter slag og kloring på ryggen. Han konfronterer Dr. Raglan med dette, men han benekter at sårene stammer fra besøkene på klinikken. Frank tror imidlertid ikke på dette, og ved hjelp av advokat, begynner han å undersøke forholdene ved klinikken. Han stiller seg stadig mer kritisk til den spesielle behandlingsmetoden som Raglan driver med. Denne behandlingformen kaller han psykoplasmaterapi og kan fremkalle allergireaksjoner som gir fysisk utslag på kroppen. For å løse disputten mellom Frank og Nola begynner Raglan å intensivere behandlingen av Nola. Han får dermed greie på at hun ble mishandlet av sin alkoholiserte mor som barn. 

Like etter dette skjer flere brutale drap i byen. Nolas foreldre myrdes av noen merkelige skapninger som ligner små barn. En av de morderiske barna dør under et angrep og blir senere underkastet en fysiologisk undersøkelse. Der fremkommer det at "barnet" har flere vitale mangler i forhold til andre barn. I tillegg til at det mangler både kjønnsorganer og tenner konkluderer legene med at det ikke har blitt født på normalt vis. 

Senere bortføres Candy av disse skapningene mens hun er på barnehagen. Frank forsøker desperat å finne henne og får tips som leder ham tilbake til den omstridte klinikken. Det viser seg etterhvert at disse skapningene er tilknyttet Nola, Franks mentalt forstyrrede kone. Frank konfronterer Nola og får vite den sjokkerende sannheten om hennes sykdom og hvordan den har manifestert seg fysisk.

Om filmen
---------

*The Brood* ble innspilt i Mississauga og Toronto senhøsten 1978. Produksjonskostnadene var på 1,5 millioner canadiske dollar.

Cronenberg har selv kalt den for den mest selvbiografiske filmen han har lagd, og har også spøkefullt beskrevet den som en skrekkversjon av *Kramer mot Kramer*. Årsaken til førstnevnte beskrivelse var at han gjennomgikk en stygg skilsmisse da han lagde den.

Filmen ble gjenstand for mye sensur, og derfor var de fleste videoutgivelser på 1980- og 1990-tallet i en klippet utgave. Den ble utgitt usensurert på DVD i 2004 av Anchor Bay.

Den har i ettertid blitt ansett som en kultfilm.

### Anmelderne

Filmen ble forholdsvis godt mottatt av kritikerne, noe som gjenspeiles i at den har fått 83 % på Rotten Tomatoes. Den amerikanske filmanmelderen Roger Ebert gav den imidlertid bare en av fire stjerner og benyttet ord som heslig, uspennende og kjedelig i omtalen. Han mente videre at *The Brood* var en exploitationfilm forkledd som noe mer seriøst. Den ble heller ikke godt mottatt av Leonard Maltin gav den «BOMB», hans laveste gradering. Anmelderen i *Variety* var blant de som gav den best omtale og beskrev den som «ekstremt vellaget».

### Publikum

Filmen ble en moderat kommersiell suksess og bidro til at Cronenberg kunne produsere sitt neste filmprosjekt med et betydelig høyere budsjett.

### Norge

Den ble ikke vist på norske kinoer. En norsktekstet versjon ble imidlertid utgitt på video av Mariann Video i 1982 med den svenske undertittelen *Misfostret*.

Rollebesetning
--------------

* Oliver Reed – Dr. Hal Raglan
* Samantha Eggar – Nola Carveth
* Art Hindle – Frank Carveth
* Nuala Fitzgerald – Juliana Kelly
* Susan Hogan – Ruth Mayer
* Gary McKeehan – Mike Trellan
* Cindy Hinds – Candice Carveth
* Harry Beckman – Barton Kelly
* Nicholas Campbell - Chris
* Michael Magee – Inspektør
* Robert A. Silverman – Jan Hartog

Referanser
----------

1. 1 2 3  IMDb business/filming dats
2. ↑  IMDb awards
3. ↑  IMDb locations
4. ↑  Terrortrap - The Brood
5. ↑  Chris Rodley (ed.), *Cronenberg on Cronenberg*, Faber & Faber, 1997.
6. ↑  Battelroyalewithcheese - Blu Ray Review: The Brood (1979) (22.7.2013)
7. ↑  «The Brood (1979)». *RT* **(engelsk)**. Besøkt 6. august 2021.
8. ↑  Ebert, Roger
9. ↑  *Leonard Maltin's 2008 Movie Guide*, Signet/New American Library, New York 2007.
10. ↑  *Variety*, December 31, 1978.
11. ↑  Cinemaaxis - The Auteurs: David Cronenberg (Part 1) (28.10.2013) «The success of The Brood allowed Cronenberg the chance to get more financing and support for his next horror film»
12. ↑  «Missfosteret - Mariann Video». Norsk VHS. 2013. Besøkt 6. august 2021.

Eksterne lenker
---------------

* (en) *The Brood* på Internet Movie Database Rediger på Wikidata

* (no) *The Brood* hos Filmfront Rediger på Wikidata

* (sv) *The Brood* i Svensk Filmdatabas Rediger på Wikidata

* (en) *The Brood* på AllMovie Rediger på Wikidata

* (fr) *The Brood* på Allociné Rediger på Wikidata

* (nl) *The Brood* på MovieMeter Rediger på Wikidata

* (en) *The Brood* på Rotten Tomatoes Rediger på Wikidata
* Den of Geek (Lengre omtale pluss bilder) (engelsk)

Portal: Film

| * v
* d
* r
Filmer regissert av David Cronenberg |
| --- |
| 1970-tallet | 
* *Shivers* (1975)
* *Rabid* (1977)
* *Fast Company* (1979)
* *The Brood* (1979)

 |
| 1980-tallet | 
* *Scanners* (1981)
* *Videodrome* (1983)
* *Mørke krefter* (1983)
* *Fluen* (1986)
* *Tvillingskjebner* (1988)

 |
| 1990-tallet | 
* *Naked Lunch* (1991)
* *M. Butterfly* (1993)
* *Crash* (1996)
* *eXistenZ* (1999)

 |
| 2000-tallet | 
* *Spider* (2002)
* *A History of Violence* (2005)
* *Eastern Promises* (2007)

 |
| 2010-tallet | 
* *A Dangerous Method* (2011)
* *Cosmopolis* (2012)
* *Maps to the Stars* (2014)

 |